JKW-KABAB-02-KHA-021-wylie
@#/__/rje btsun blo bzang grags pa'i lta grub kyi bzhed tshul mdo tsam bzhugs so//na mo many+dzu g+ho ShA ya/__'jam dpal dbyangs kyis gsang ba'i mdzod chen po byin cing*/__shing rta chen po'i gzhung lugs la brten nas mdo sngags thams cad gdams par shar ba rje btsun blo bzang grags pa'i dpal gyis lta grub ji ltar bzhed tshul rgyas pa ni/__byang chub lam rim chen mo dang*/__rtsa 'jug gi rnam bshad/__drang nges rnam 'byed/__sras kyi thu bo gnyis kyis mdzad pa'i stong thun skal bzang mig 'byed dang*/__lta khrid lta ngan mun sel/__khyad par sngags kyi bde stong sbyor tshul gsang ba 'dus pa'i rim lnga gsal sgron sogs las shes par bya ba las smos kyis mi langs kyang*/__mdor bsdu na/__'khor 'das kyi chos thams cad rang rang gi gdags gzhi'i ngos nas don dam par grub pa rdul tsam yang mi dmigs kyang gdags gzhi'i steng du ming dang rtog pas phar bzhag tsam de tha snyad du tshad mas grub la/__chos thams cad rang rang gi ngo bos stong pa'i rgyu mtshan gyis tha snyad du de dang der snang zhing bya byed sogs 'thad ldan du 'jog shes pas/__rang bzhin gyis grub pa tha snyad du yang khegs kyang*/__las 'bras la sogs pa'i bya byed thams cad gzhan ngo tsam la skyel mi dgos par rang lugs la yang tshad grub tu khas blangs pas chog par ma zad/__rten 'brel gyi chos la nges pa drangs pa nyid kyis rang bzhin med pa la nges pa cher 'gro bas stong dang rten 'byung gcig grogs gcig 'khyer shes pa zhig yong zhes gsungs/__gzhan du na snga rabs pa dag don dam dpyod byed kyi rigs pas dpyad nas dgag bya ma lus pa khegs pa dang*/__bkag pa'i shul du las 'bras bya byed sogs bsnyon med du 'jog shes pa'i gnyis tshogs de sus kyang ma rtogs pas rnam par 'khyams so/__/de ltar rtogs nas nyams su blangs pa'i tshe dang*/__'jog sgom kho na ma yin par skabs su gang babs kyis spel ba dang*/__khyad par las dang po pa'i dus su nga'o snyam pa'i 'dzin stang dam hring ba de yul du byas nas de 'gogs byed kyi rig pas bkag pa'i gsal ba'i ngar dang ma bral ba cis kyang gal che ste/__gzhan du na 'ben ma mthong ba'i mda' bzhin du don med par 'gyur ba'i phyir ro/__'di ltar gyi lta sgom gyi gnad rnam par dag pa rnyed cing*/__bsod nams kyi tshogs mtha' yas pas grogs byas nas nyon shes sgrib pa rags pa spang nus kyang*/__phra mo spang mi nus pas 'tshang rgya ba la yun ring du 'gor bas/__des na snyigs dus kyi tshe thung gcig la shes sgrib ma lus pa spang nus pa'i rdo rje theg pa bla med kyi lam la 'jug cing*/__/der zhugs mkhan gyi gang zag kyang phar phyin theg pa'i dbang po rno shos las kyang ches rno ba zhig dgos pas/__de 'dra ba'i gdul bya des dbu ma thal 'gyur bas ji ltar bkral ba'i stong pa nyid dmigs rnam dag rnyed pa'i tshe/__bla med kyi dbang bskur ba zab mo dang*/__bskyed pa'i rim pa sngon du 'gro bas/__rdzogs rim rlung sbyor dang gtum mo sogs la brten nas rlung dbu mar zhugs gnas thim gsum gyi nus pas yid bde ba'i ngo bor song bas sngar gyi yul stong pa nyid du rtogs pa de gang zhig__yul bde ba chen po dang*/__yul can stong nyid rtogs pa'i lhag mthong zung du 'jug pa ni rgyud sde rnams dang*/__grub pa'i slob dpon rnams kyis bzhed pa'i bde stong zung 'jug ma nor ba yin pas/__shing rta chen po klu sgrub kyis ji ltar bkral ba'i don dpal ldan zla bas gsal bar mdzad pa'i gzhung la ma brten par sngags bla med kyis kyang grub pa thob par mi srid de/__de'i nyams len mthar thug pa ni bde stong zung 'jug yin na/__gang gi ya gyal du bzhag pa'i stong pa nyid dmigs rnam dag rnyed tshul ma ston pa'i phyir ro/__/des na sems tsam du'ang ma son pa'i lta bas sngags bla med kyi bde ba dang sbyor ba'i stong nyid du mi rung zhing*/__de mi rung bas na bskyed rdzogs tsam sgom lo byas kyang srog med pa'i gzugs brnyan du song bas na chos sku'i lag rjes 'jog rgyu med pas gyi na tsam du zad cing*/__lta ba rnam par dag pa 'dir bstan pa bzhin rnyed nas bde ba chen po'i thabs kyis zin pa dang*/__khyad par de'i steng tshe 'dir mtshan dpes spras pa'i rdo rje'i sku thob par byed pa ni sgyu ma'i sku sgrub tshul shes mi shes kho na la rag las pas de'i ngos 'dzin 'gos lugs su gsal bar ma gsungs shing*/__/mar lugs pa dag__/lus lha sku la byas nas de snang la rang bzhin med par ngo sprod byed pa tsam du 'dod kyang*/__'dir ni sgyu lus kyi sgrub gzhi gtan la dbabs nas sems dben la gnas pa'i rnal 'byor pa des nang gi rkyen rdor bzlas dang*/__phyi'i rkyen phyag rgya dang snyoms par zhugs pas sa chu la thim pa sogs kyi rim pas rlung sems gnyis 'chi rim ji lta ba bzhin du zhugs pa'i sems dben stong pa gsum du bsgyur nas/__sems dben mthar thug 'od gsal las lugs ldog tu ldang ba na/__de'i bzhon pa gnyug ma'i rlung de yis rigs 'dra phyi ma de ma dag pa'i sgyu lus su ldang tshul gsal bar bshad do/__/des na thun mongs pa'i lam nges 'byung byang sems/__yang dag pa'i lta ba gsum la snga ma snga ma la myong ba thob nas phyi ma phyi ma bsgoms shing*/__lta ba'i dpyad pa yongs su rdzogs pa na/__sngags bla med la zhugs te bde stong zung 'jug gi lhan cig skyes pa'i ye shes dang*/__sgyu lus kyi gnad khyad par can la brten nas tshe 'di nyid la phyag rgya chen po mchog gi dngos grub la sbyor ba yin no/__/zhes gsungs so/__/zhes pa'ang rang nyid kyi brjed thor zin bris su bgyis pa shu b+haM//__//